Rassie dalk weer voor kameraRassie Erasmus. Foto: GB Jordaan. “Ongelooflik opgewonde!” Rassie Erasmus het gister op sosiale media genoem dat hy saam met SuperSport aan ’n dokumentêre program werk. Volgens die nasionale direkteur van rugby gaan hy sodoende die geleentheid kry om sy weergawe van die afgelope paar maande se gebeure te vertel. Erasmus het vroeër ’n video van 62 minute gemaak waarin hy videogrepe uitwys waar hy glo die Springbokke in die eerste toets in Kaapstad teen die Britse en Ierse Leeus te na gekom is. Hy het ook voorbeelde uitgelig waar daar volgens hom nie genoeg respek aan die Bokke en veral nie aan die Bokkaptein, Siya Kolisi, betoon is nie. Nodeloos om te sê, dit het Wêreldrugby omgekrap en hy is deur ’n tugpaneel op ses aanklagte – onder meer dat hy ’n wedstrydbeampte gedreig het en nie sy gesag gerespekteer het nie – skuldig bevind. Die 49-jarige oudspeler, wat die meesterbrein agter die Springbokke se suksesvolle 2019-Wêreldbeker-veldtog was, is onder meer vir twee maande van alle rugbyaktiwiteite geskors. Verder mag hy tot 30 September volgende jaar ook nie aan enige bedrywighede op wedstryddae deelneem nie. Hoewel Erasmus aanvanklik aangedui het dat hy teen die beslissing sal appelleer, is daar verlede week ’n U-draai gemaak en SA Rugby het in ’n kort verklaring gesê dat daar teen die appèlproses besluit is. “Ons het die voorval agter ons gesit en wil nou net vorentoe kyk. Ons respekteer die tugpaneel se bevinding sodat ons met duidelikheid die rugbybedrywighede in die komende maande kan beplan.” Wêreldrugby het bevestig dat hy die verskoning aanvaar en kennis neem dat die appèlproses gestaak is. So excited!! part of a documentary that we’re working on (I do have some time at hand) with Supersport I’ll be able to share my side of the story !! Thank you @SuperSportTV — Rassie Erasmus (@RassieRugby) November 28, 2021